
PARLAMENTUL ROMÂNIEI

CAMERA DEPUTAŢILOR

	COMISIA PENTRU ÎNVĂŢĂMÂNT,


ŞTIINŢĂ, TINERET ŞI SPORT 

Bucureşti, 11 noiembrie 2015 

Nr. 4C-9/65
	                           COMISIA PENTRU MUNCĂ 

                           ȘI PROTECȚIE SOCIALĂ

                           Bucureşti, 11 noiembrie 2015
                           Nr. 4c-7/144


RAPORT COMUN
asupra propunerii legislative privind reglementarea meseriei de asistent - supraveghetor în ciclul preşcolar de învăţământ 
(Plx. 120/2015)

1. În baza prevederilor art. 95 din Regulamentul Camerei Deputaţilor, republicat, cu adresa nr. Plx 120/2015 din 2 martie 2015, Comisia pentru învăţământ, ştiinţă, tineret şi sport şi Comisia pentru muncă şi protecţie socială au primit spre dezbatere şi avizare, în fond, propunerea legislativă privind reglementarea meseriei de asistent - supraveghetor în ciclul preşcolar de învăţământ.

La întocmirea prezentului raport comun, Comisiile au avut în vedere: avizul favorabil al Consiliului Legislativ (nr.1191/21.10.2014), avizul negativ al Comisiei pentru buget, finanţe şi bănci (nr.4c-2/195/09.09.2015), avizul negativ al Comisiei juridice, de disciplină și imunități (nr. 4c-11/259/03.03.2015), avizul favorabil al Comisiei pentru sănătate şi familie (nr.4c-8/75/l 1.03.2015), punctul de vedere, negativ, al Guvernului (nr.6332/30.06.2015).
Propunerea legislativă are ca obiect de reglementare instituirea meseriei de asistent-supraveghetor în învăţământul preşcolar, cu scopul de a asigura un plus de eficienţă pentru activităţile care presupun supravegherea şi educaţia copiilor care frecventează cursurile instituţiilor de învăţământ preşcolar.           
2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat în şedinţa din 25 februarie 2015.


4. În conformitate cu prevederile art.61 și 63 din Regulamentul Camerei Deputaţilor, republicat, Comisiile au dezbătut propunerea legislativă în şedinţe separate.
Comisia pentru muncă şi protecţie socială a dezbătut propunerea legislativă în şedinţa din data de 8 octombrie 2015. 

La lucrările Comisiei au fost prezenţi 23 deputaţi, din totalul de 24 membri ai Comisiei. 

În urma dezbaterilor, Comisia muncă şi protecţie socială a propus, cu unanimitate de voturi, respingerea propunerii legislative. 

Comisia pentru învăţământ, ştiinţă, tineret şi sport a dezbătut propunerea legislativă în şedinţa din data de 10 noiembrie 2015. 


La lucrări au fost prezenţi 17 deputaţi din totalul de 26 membri ai Comisiei. 

La dezbaterea propunerii legislative a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Andrei Gheorghe Kiraly – secretar de stat în cadrul Ministerului Educaţiei și Cercetării Științifice. 

În urma dezbaterilor, Comisia a propus, cu unanimitatea voturilor celor prezenți, respingerea propunerii legislative. 


5. În urma dezbaterii, membrii celor două Comisii au hotărât să propună plenului Camerei Deputaţilor respingerea propunerii legislative din următoarele considerente:

- nu există o fundamentare a necesităţii reglementării acestei profesii în contextul lansării, de către Comisia Europeană, prin Comunicarea Comisiei Europene COM (2013) 676 privind Evaluarea reglementărilor naţionale privind accesul la profesii şi a demarării, în cel mai scurt timp, a procesului de transpunere a dispoziţiilor Directivei 2005/36/CE privind recunoaşterea calificărilor profesionale, revizuite;
- ocupaţia nu se regăseşte în Clasificarea Ocupaţiilor din România. Pentru practicarea unei ocupaţii este necesar ca respectiva ocupaţie să fie introdusă în nomenclatorul menţionat, astfel cum se reglementează prin Ordinul nr.270/273/2002 privind aprobarea Procedurii de actualizare a nomenclatorului Clasificarea ocupaţiilor din România;

- textul propus este insuficient de clar pentru a putea fi aplicat, lipsind menţiuni referitoare la categoriile de cetăţeni care pot exercita această profesie (cetăţeni români, cetăţeni europeni, cetăţeni din state terţe) şi la modalităţile de recunoaştere a calificărilor profesionale în

domeniu obţinute în statele membre ale Uniunii Europene, Spaţiului Economic European sau în Confederaţia Elveţiană, prin raportare la

legislaţia naţională, în vederea îndeplinirii obligaţiei respectării Directivei 2005/36/CE şi ale Directivei 2006/123/CE;
- în ceea ce priveşte salarizarea asistentului-supraveghetor, precizăm că, începând cu data de 1 ianuarie 2011, prin Legea-cadru nr.284/2010 privind salarizarea unitară a personalului plătit din fonduri publice, cu modificările şi completările ulterioare, s-a stabilit un sistem unitar de salarizare pentru personalul din sectorul bugetar plătit din bugetul general consolidat al statului;
- soluţiile preconizate conduc la majorarea numărului de personal din unităţile de învăţământ preşcolar, fapt ce determină cheltuieli de personal suplimentare din bugetul general consolidat, motiv pentru care trebuia indicată sursa de finanţare a acestor cheltuieli. Lipsa acesteia duce la încălcarea dispoziţiilor art.138 alin.(5) din Constituţia României, republicată, şi art.15 alin.(l) din Legea nr.500/2002 privind finanţele publice, cu modificările ulterioare.

